Un concurs amb sabor agredolç (3/10/2010) | El fet casteller vist pel TETE
« Jornada intensiva i amb un gran retorn (2/10/2010)
Valoració del concurs 2010 »
Un concurs amb sabor agredolç (3/10/2010)
dilluns, 4 Octubre 2010 per Tete
Aquest diumenge he participat per onzena vegada al Concurs de Castells de Tarragona i en aquesta ocasió he tornat a gaudir d’una gran actuació castellera tot i que per a mi no ha estat “l’espectacle casteller més gran del món” com diu l’eslogan del concurs d’aquest any.
I he sortit de plaça amb un regust agredolç ja que el 2 de 8 amb folre sols s’ha pogut carregar però a continuació hem pogut fer el 3 de 8, demostrant que la caiguda havia estat un accident i tota la Colla estava convençuda de descarregar el tres.
Un concurs on els pronostics s’han complert i els guanyadors han estat els Castellers de Vilafranca amb una gran actuació, amb tres gammes extres, però amb un intent poc lluït de 2 de 8 sense folre.
Sempre que toca concurs toca matinar i ja de camí a Tarragona tocava preparar les pinyes, en el meu cas la del 2 de 8 amb folre. Tot i que el concurs és una de les actuacions importants de la temporada mai aconseguim , però en canvi és una de les ocasions que altres colles ens donen un cop de mà, i en cas agrair especialment a Castellers del Riberal i Castellers de Badalona, però també a gent de Bordegassos de Vilanova i de Xics de Granollers.
Arribem a Tarragona ens desplacem al lloc de concentració i ja ens trobem amb castellers d’altres colles, és el torn d’entrar a plaça i som de les primeres colles en fer-ho, quan ja hi som al lloc d’actuació alguns creuen que ens hem equivocat i comencen a buscar un altre lloc però finalment els puc convencer que ja estàvem bé, busquem el lloc on hem de deixar les motxilles (una de les petites millores del concurs). A partir d’aquí tinc temps per a poder xerrar amb els amics del Serrallo i d’altres colles, i tinc la gran alegria de trobar-me amb el Jimmy Piñol i el Pemi Rovirosa dels Lax’n’busto, que fan pinya amb la colla dels Nens del Vendrell, un com a casteller i l’altre com a simpatitzant.
El concurs comença amb retard i som la primera colla en alçar un castell, és el 4 de 8 i és un castell impressionant de maco, una postal, i així ho sento dir a castellers de la Joves Xiquets de Valls que tinc darrere meu.
Toca completar la soca del 2 de 8 amb folre i començar a avisar a la gent de cara a quan ens tornes a tocar, mentre anem veient una primera ronda on sols hi han dues caigudes. Arriba el nostre torn i comencem a muntar el castell quan veiem que falta un dels baixos, els moments de tensió són importants, es pensen diferents alternatives però s’hauria de canviar més que un baix però finalment apareix, tanquem la soca i tirem el castell amunt a la primera. El castell es treballa perfectament en tot moment, es carrega bé i des del folre estem esperant la descarregada quan de sobte notem que ha caigut. De la caiguda alguns reben petit cops però qui se’n duu la pitjor part és l’Evita que se l’han d’emportar, però que tot quedaria en poca cosa. Després parlen amb gent d’altres colles no s’explicaven com havia caigut. Per tant, això demostra que el castell el tenim bé i que a la propera el tornarem a descarregar.
Hi ha dubtes a l’hora de veure quin castell farem a tercera ronda, el 3 de 8 com estava previst o s’ha de canviar degut a la caiguda. Finalment s’opta pel 3 de 8, amb un canvi a quarts però fiable. Després dels anuncis que passen a les pantalles gegants finalment ens toca fer el castell i som els primers a tirar-lo amunt. El castell es treballa molt bé en tot moment i potser és el millor 3 de 8 dels que hem fet aquest any, castell que cada vegada està guanyant més confiança.
Nosaltres ja hem acabat i ara toca veure com acaba el concurs i com s’acaba de definir la classificació mentre esperem a fer els pilars de comiat. Finalment el concurs s’acaba vora les 4 de la tarda, es donen els premis i després d’això es fan els pilars de comiat i en fem tres pilars de 4 tot i que estava previst un vano de 5 però els aixecadors oficials dels pilars estan molt cansats de l’actuació i tocats de la caiguda.
Anem cap al port on ens esperen els autocars, i amb ells els entrepans del dinar, i així emprenem ja el camí de tornada cap a Barcelona. Ara toca esperar 2 anys pel proper concurs però ja veurem com ho viurem.
En els propers dies intentaré fer una valoració més completa d’aquest concurs, tant de la classificació final i per tant de la participació de totes les colles, com dels aspectes organitzatius del concurs.
a dilluns, 4 Octubre 2010 a 8:04 am | Resposta marta
Suposo que per descuit no has pensat en el moment dels agraïments anomenar a la Colla Joves Xiquets de Valls,
perque crec que no saps que un casteller d’aquesta colla vallenca es va fer malt al caure el vostre 2 de 8, m’imagino que devie estar juntament amb altres de la Joves fent pinya en el VOSTRE CASTELL.
a dilluns, 4 Octubre 2010 a 8:30 pm | Resposta Tete
Benvolguda Marta, com bé diu el Baggio, en el meu article anomeno a les colles que ens van acompanyar al concurs tot i que suposo que gent de les colles que teniem a prop i no actuaven conjuntament amb nosaltres ens van fer pinya.
Voldria agrair a la gent de la Colla Joves Xiquets de Valls (i altres colles) que es van posar a la soca del nostre 2d8f, i felicitar a la Joves per la gran actuació que van fer que els va comportar la segona posició a la classificació final, demostrant de nou la categoria d’aquesta colla.
Des de què he llegit aquest comentari, des de la Colla dels Castellers de Barcelona ens hem posat en contacte amb representants de la Colla Joves i no tenen constància d’aquesta lesió. Estaria bé que poguessis donar més detalls, i des de la Colla desitgem una ràpida recuperació.
a Dimarts, 5 Octubre 2010 a 1:08 pm marta
Gràcies per la felicitació, i ànims pel final de temporada.
Com diu el Joan, els dos companys que vam treure “tocats” es van recuperar.
a dimecres, 6 Octubre 2010 a 4:28 am Tete
Gràcies Marta, ara ja està tot aclarit. Sort per Santa Úrsula.
a dilluns, 4 Octubre 2010 a 9:09 am | Resposta Baggio
Crec que tens la pell molt fina, en l’article agraeix en general collles que ens donen un cop de mà i ho fa en especial a les que van estar el cap de setmana donant-nos un cop de ma i venien amb samarreta. Estic segur que t’has preocupat de les decenes de persones d’altres colles que van sortir malmeses en totes les vostres caigudes.
Ara, sincerament ànims.
a Dimarts, 5 Octubre 2010 a 8:18 am | Resposta Baggio
Totes les vostres caigudes no, la vostra caiguda. Havia llegit malament una part del teu text i m’havia confós.
Felicitats per la vostra segona plaça.
a Dimarts, 5 Octubre 2010 a 8:10 am | Resposta Joan
Tete, soc el Joan de la Colla Joves (amb qui ens saludem ultimamament). Al que es refereix la Marta es a dos castellers que van rebre al caure el vostre 2/8f, i que de moment van quedar una mica tocats, però que es van recuperar rapidament, pel que no cal que patiu.
Bon final de temporada per als Castellers de Barcelona que seguiré puntualment desde el teu blog. Una abraçada
a dimecres, 6 Octubre 2010 a 4:27 am | Resposta Tete
Benvingut al meu bloc Joan, sé que el llegeixes habitualment però fins ara no m’havies deixat cap comentari. Així ja ha quedat clar que va passar.
Què vagi bé Santa Úrsula.